Man met 349 bankkaarte betrap | Maroela Media
'n 39-jarige man sal na verwagting Dinsdag in die Germiston-landdroshof verskyn op aanklag van bedrog, die onwettige besit van bankkaarte en oortreding van die Wet op Elektroniese Kommunikasie en Transaksies.
Lt.kol. Philani Nkwalase, woordvoerder van die direktoraat vir prioriteitsmisdaadondersoeke (die Valke), sê beamptes het in die man se woonstel beslag gelê op 349 bankkaarte, 15 selfone en 'n bankmasjien. "Die verdagte het na bewering versuim om sy huur vir die woonstel te betaal. Die eienaar wou 'n kennisgewing oorhandig en die eiendom ondersoek."
Die plaaslike polisie is ontbied toe die man toegang tot een van die kamers geweier het. "Met hul aankoms het die beamptes op die items afgekom en daarop beslag gelê vir verdere ondersoek."
Nkwalase sê in 'n afsonderlike en onverwante saak is 'n finale beslagleggingsbevel op 25 Augustus 2021 in die Johannesburgse hooggeregshof toegestaan vir 'n deposito van sowat US$60 000 (sowat R850 000) in die Kriminele Bateherwinningsrekening (CARA). "Die geld is op 7 Maart 2019 ontdek deur doeanebeamptes van die Suid-Afrikaanse Inkomstediens by die OR Tambo- internasionale lughawe. Wahee Suleman (45) is aangekla van oortreding van die Wet op Doeane en Aksyns.
"Suleman is in die Kempton Park-streekhof vrygelaat op borgtog van R20 000 en het 'n paar keer in dieselfde hof verskyn voor hy skuld beken het. Hy is op 13 Maart 2020 'n boete van R20 000 opgelê met 'n alternatiewe 12 maande tronkstraf. Hy is ook twee jaar tronkstraf opgelê wat vir drie jaar opgeskort is met streng voorwaardes.
Wel die SAPS het darem sy addres gehad. Dis n mylpaal.
Waar kom die kaarte vandaan.
Hier kan die polisie darem hulle werk doen, kom dit by moordsake gebeur daar nie veel nie, word DNA toetse nie gedoen nie. Ons regstelsel is 'n klug.
My gooiste. Hoe besluit jy watter een jy vandag gaan gebruik? Ek raak verward met net twee kaarte – lag nou lekker hard!